Par 2020. gadu paziņotie dati liecina, ka ES degvielas piegādātāju panāktais progress dažādās ES dalībvalstīs ļoti atšķiras. Vienpadsmit dalībvalstis (Beļģija, Kipra, Čehija, Dānija, Igaunija, Somija, Vācija, Ungārija, Luksemburga, Malta un Zviedrija) ir sasniegušas savu mērķi līdz 2020. gadam samazināt transporta degvielas SEG intensitāti par 6 %, salīdzinot ar 2010. gadu (sk. 1. attēlu). Šis ir nozīmīgs uzlabojums daudzām dalībvalstīm salīdzinājumā ar 2019. pārskata gadu, kad 6 % mērķrādītāju bija sasniegušas tikai divas dalībvalstis — Zviedrija un Somija. Vislielāko progresu gada laikā ir panākušas Kipra un Igaunija ar pieaugumu par 4,7 un 4,5 procentpunktiem no 2019. līdz 2020. gadam salīdzinājumā ar 2010. gada bāzlīniju; tām seko Beļģija, Dānija un Ungārija ar pieaugumu amplitūdā no 3,3 līdz 3,1 procentpunktam. Pamatojoties uz Apvienotās Karalistes sniegtajiem provizoriskajiem datiem, Ziemeļīrija 2020. gadā ir panākusi SEG intensitātes samazinājumu par 6,2 % Ziemeļīrijā piegādātajai degvielai.

1. attēls. ES degvielas piegādātāju sasniegtie degvielu SEG intensitātes samazinājumi dalībvalstīs 2010.–2019. gada periodā un 2010.–2020. gada periodā (avots: EVA)

Turklāt 2020. gadā vienpadsmit dalībvalstis (Austrija, Kipra, Čehija, Dānija, Igaunija, Ungārija, Itālija, Luksemburga, Polija, Rumānija un Slovākija) ziņoja par augšposma emisiju samazinājumiem (AES) , kas šajās dalībvalstīs SEG emisiju samazināšanas panākumos deva ieguldījumu 0,3–2,3 procentpunktu apmērā. Līdz ar to kopējais ziņotais AES 2020. gadā bija 2625 kt CO2 ekv., kā rezultātā degvielas SEG intensitāte samazinājās par papildu 0,3 procentpunktiem, proti, no 5,2 % līdz 5,5 % (sk. 5. tabulu ziņojuma pielikumā). Piegādātāja deklarētie AES ir jāuzskaita kvantitatīvā veidā un jāziņo saskaņā ar Padomes Direktīvā (ES) 2015/652 noteiktajām prasībām. Sīkāku informāciju par pieejām šādu AES uzskaitei, monitoringam un ziņošanai var iegūt norādījumos .

Ņemot vērā ILUC emisijas , 2020. gadā ES piegādāto degvielu vidējā SEG intensitāte bija par 3,3 % zemāka nekā 2010. gadā. Tas atbilst 30 Mt CO2 ekv. aiztaupījumam 2020. gada laikā. Saskaņā ar Direktīvas 98/70/EK 7.d pantu, kurā noteiktas aprēķina metodes biodegvielu aprites cikla siltumnīcefekta gāzu emisijām, izvērtējot atbilstību minimālajam 6 % samazinājuma mērķrādītājam, ILUC emisijas netiek ņemtas vērā.

Būs nepieciešama turpmāka rīcība, lai dekarbonizētu transportā izmantoto degvielu un sniegtu ieguldījumu vērienīgāku mērķu sasniegšanā klimata jomā, kā noteikts Eiropas zaļajā kursā un sekojošajā tiesību aktu paketē “Gatavi mērķrādītājam 55 %”, kuru Komisija ierosināja 2021. gada 14. jūlijā un attiecībā uz kuru notiek koplēmuma procedūras. Ierosinātajā Atjaunojamo energoresursu direktīvas pārskatīšanā būtiski palielināts vispārējais mērķis, lai līdz 2030. gadam par 13 % samazinātu visu transporta degvielu SEG emisiju intensitāti salīdzinājumā ar 2010. gada bāzlīniju, un vienlaikus Komisija ir ierosinājusi atcelt Degvielas kvalitātes direktīvā noteikto 6 % samazinājuma mērķrādītāju, lai izvairītos no dubulta regulējuma un racionalizētu tiesību aktus. Ierosināto ReFuelEU Aviation un FuelEU Maritime regulu mērķis ir arī veicināt ilgtspējīgu alternatīvo degvielu ražošanu un ieviešanu aviācijas un jūrniecības nozarē.

2.2. Degvielas piegāde

Šajā iedaļā apkopoti dati, ko Degvielas kvalitātes direktīvas darbības jomas ietvaros dalībvalstis iesniedza par visām autotransportam un autoceļiem neparedzētai mobilajai tehnikai paredzētajām fosilajām degvielām, biodegvielām un nebioloģiskas izcelsmes degvielām.

Kopējais degvielas piegādes apjoms, par ko ziņoja 27 dalībvalstis, 2020. gadā bija 10 585 petadžouli (PJ), kas ir par 10,8 % mazāk nekā 2019. gadā, galvenokārt Covid-19 krīzes ietekmes dēļ. Degvielas piegādē joprojām lielā mērā dominēja fosilās degvielas (93,2 %), tām sekoja biodegvielas (6,8 %) un ļoti nedaudz — elektrība (0,02 %) (sk. 2.4. iedaļu). 2020. gadā netika ziņots par atjaunojamām nebioloģiskas izcelsmes degvielām.

Fosilās degvielas piegādē 2020. gadā joprojām dominēja dīzeļdegviela (56,1 %; 5934 PJ), kam sekoja benzīns (22,2 %; 2354 PJ) un gāzeļļa (12,6 %; 1337 PJ). Sašķidrinātas naftas gāzes un dabasgāzes kopējais īpatsvars bija 2,2 % (236 PJ) (sk. 2. attēlu).

2. attēls. Degvielas enerģijas piegādes īpatsvari atbilstīgi degvielas veidam 2020. gadā (avots: EVA)

2.3. Biodegvielas patēriņš

Kopējais biodegvielas patēriņš laikposmā no 2019. gada līdz 2020. gadam 27 dalībvalstīs nedaudz pieauga — no 693 PJ līdz 723 PJ. Biodegvielas patēriņā turpina dominēt biodīzeļdegviela (taukskābju metilesteris, FAME), kas sastādīja 62,0 % no kopējā biodegviela patēriņa (449 PJ) un kam sekoja hidrogenēta augu eļļa (HVO) (20,2%; 146 PJ) un bioetanols (13,4 %; 97 PJ). Bio-etil-terc-butilēteris (bio-ETBE) veidoja 1,6 % (11 PJ) un biogāze — 1,4 % (10 PJ) no kopējā biodegvielas patēriņa. Visu pārējo biodegvielu īpatsvars bija daudz mazāks (sk. 3. attēlu). Tādējādi vairāk nekā 80 % no visas biodegvielas ir piejaukti dīzeļdegvielai. Sīkāka informācija par visām biodegvielām un ražošanas paņēmieniem ir pieejama EVA tehniskajā ziņojumā Nr. 2022/02.

3. attēls. Biodegvielu enerģijas piegādes īpatsvari atbilstīgi degvielas veidam 2020. gadā (avots: EVA)

2.4. Elektroenerģijas patēriņš

Degvielas piegādātāju ziņošana per elektroenerģijas patēriņu ir brīvprātīga, un datus par elektrotransportlīdzekļu un elektromotociklu patērēto elektroenerģiju paziņoja piecpadsmit dalībvalstis (2019. gadā — vienpadsmit dalībvalstis) (sk. 1. tabulu). Kopējais paziņotais elektrotransportlīdzekļu patērētās elektroenerģijas daudzums ir pieaudzis līdz 6 218 196 GJ (neskaitot spēka pārvada efektivitātes korekciju) no 3 714 644 GJ 2019. gadā, proti, tas ir pieaudzis par 67 %. Elektrotransportlīdzekļu faktiskais elektroenerģijas patēriņš dažādās dalībvalstīs var būt lielāks, jo saskaņā ar 7.a pantu ziņošana par elektroenerģiju nav obligāta un daudzas dalībvalstis par to joprojām neziņo, lai gan tas palīdzētu sasniegt 6 % mērķrādītāju.





1. tabula. Elektrotransportlīdzekļu un elektromotociklu patērētā elektroenerģija 2020. gadā kā degvielas piegādātāju paziņots ieguldījums to SEG samazinājuma mērķrādītāja sasniegšanā (avots: EVA)